ไฟแนนซ์ทูเดย์
ริจะทำการใหญ่ต้องใส่ใจเรื่องเล็ก
22 ส.ค. 2554

ริจะทำการใหญ่ต้องใส่ใจเรื่องเล็ก
โดย..ต้นกล้า
ขอประทานอภัยแฟนๆ วันนี้ขอเริ่มด้วยการขอโทษกับความผิดพลาดอีกสักครั้งเถอะครับ 
วันที่ 16 ส.ค.ที่ผ่านมาคุณนายแป๊ด สุนัที อิศวพรชัย ผู้อำนวยการฝ่ายสื่อสารองค์กรและประชาสัมพันธ์ บริษัท การบินไทย ชี้แจงข่าวที่คุณฟ้าใสเธอเขียนในคอลัมน์เซฟเมาท์ดังนี้ หนึ่ง การดำเนินการจัดหาเครื่องบิน 37 ลำ สำหรับปี 2554-2560 เป็นเงินรวม 118,604 ล้านบาท ตามมติคณะกรรมการเมื่อวันที่ 11 มิ.ย. 2554 ซึ่งบริษัทได้แจ้งตลาดหลักทรัพย์ไปแล้ว 
บริษัท การบินไทย ขอยืนยันว่า การดำเนินการจัดหาเครื่องบินไปตามระเบียบการจัดซื้ออย่างโปร่งใสทุกขั้นตอน โดยมูลค่าการจัดหาเครื่องบินลำละ 3,250 ล้านบาท หรือลำละ 105 ล้านเหรียญสหรัฐ ไม่ใช่ลำละ 200-300 ล้านเหรียญสหรัฐ ตามที่ฟ้าใสระบุ นอกจากนี้ในการดำเนินการจัดหาเครื่องบินดังกล่าว มีส่วนของการเช่าดำเนินการเป็นเครื่องบินแอร์บัส 350-900 จำนวน 8 ลำ มิใช่ 9 ลำ ตามที่ฟ้าใสระบุ
สอง เรื่องการว่าจ้างบริษัทตกแต่งภายในเครื่องบินนั้น บริษัท การบินไทย มีแผนการปรับปรุงห้องโดยสารและผลิตภัณฑ์บนเครื่องบิน โดยพัฒนาออกแบบภายในห้องโดยสารเครื่องบินโดยสาร ให้เป็นแบบไทยร่วมสมัย Contemporary Thai เพื่อให้บนเครื่องบินมีความกลมกลืน สวยงามควบคู่ไปกับเทคโนโลยี โดยจะว่าจ้างบริษัทตกแต่งภายในเครื่องบินที่มีชื่อเสียงระดับโลกภายในปี 2554 โดยฝ่ายจัดการได้ว่าจ้างบริษัท Priestman Goode U.K จากอังกฤษ บริษัทชั้นนำระดับโลก เป็นที่ปรึกษาในการกำหนดสีสันและรูปลักษณ์อุปกรณ์บนเครื่องบิน เช่น หมอน ผ้าห่ม สีเบาะนั่ง และวัสดุที่ใช้บนเครื่อง โดยมีสัญญาจ้าง 4 ปี ไม่ใช่ 3 ปี วงเงิน 500 ล้านบาท ตามที่ปรากฏในคอลัมน์แต่อย่างใด